|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 1068 Αθήνα, 20/06/2017

**ΔΕΛΤΙΟ ΤΥΠΟΥ**

**Νέες περιπέτειες για το Μητροπολιτικό Πάρκο Γουδή-Ιλισίων**

Σύμφωνα με στοιχεία του Δήμου Αθηναίων, στην Αθήνα έχει καταγραφεί ότι την περίοδο 2000 – 2012 για κάθε ένα βαθμό Κελσίου αύξησης της μέγιστης ημερήσιας θερμοκρασίας πάνω από τους 31,5°C, το ποσοστό της θνησιμότητας αυξήθηκε κατά 5,2%.

Ως γνωστόν οι χώροι πρασίνου αποτελούν το φυσικό κλιματιστικό μιας πόλης. Για μια πόλη δε όπως η Αθήνα, με το λιγοστό πράσινο ανά κάτοικο, οι εναπομείναντες χώροι πρασίνου θα πρέπει να αντιμετωπίζονται με μεγάλη προσοχή. Και δεν είναι μόνον αυτό. Με την άνευ προηγουμένου υποβάθμιση της ζωής των εργαζομένων και των ανέργων της Αθήνας τα τελευταία χρόνια της επιτροπείας με την ραγδαία μείωση των εισοδημάτων, οι τελευταίοι ελεύθεροι χώροι αποτελούν οάσεις για τους Αθηναίους και τα παιδιά τους, όπου μπορούν να αναπνεύσουν οξυγόνο αφού δεν μπορούν να ξεμυτίσουν από την πόλη.

Σε αυτή την αφόρητη για τους πολίτες κατάσταση έρχεται η πρόταση για την κατασκευή γηπέδου στο Μητροπολιτικό Πάρκο Γουδή. Για να γίνει αυτό θα πρέπει να υπάρξει ένα θεσμικό ξήλωμα μέσα από την ακύρωση του σχετικού Προεδρικού Διατάγματος Προστασίας του Υμηττού, που θα έχει ως αποτέλεσμα την κατάργηση του Πάρκου. Αλήθεια, πως θα γίνει η πόλη μας **ανθεκτική σ**την κλιματική αλλαγή που την απειλεί με παρατεταμένους καύσωνες και ασφυξία; Καταργώντας το λιγοστό πράσινο που απέμεινε;

Το ΕΚΑ υποστηρίζει σθεναρά το αίτημα των κατοίκων της περιοχής για την ανάκληση της απόφασης για την δημιουργία του γηπέδου του Παναθηναϊκού στο Πάρκο Γουδή, το οποίο μαζί με τις δραστηριότητες που το ακολουθούν θα το αλώσουν στην πράξη.

Ζητάμε την άμεση απομάκρυνση ασύμβατων για το δάσος εγκαταστάσεων που το ροκανίζουν, καθώς και την ολοκλήρωση των ενεργειών που απαιτούνται για την ολοκλήρωση της υλοποίησης στο σύνολο του Μητροπολιτικού Πάρκου. Σε όλες τις μεγάλες πόλεις οι νέες αθλητικές εγκαταστάσεις γίνονται εκτός του κέντρου. Δεν υπάρχουν περιθώρια για εφησυχασμό. Ζητάμε την άμεση ανάκληση της πρότασης για την κατασκευή γηπέδου στο Μητροπολιτικό Πάρκο Γουδή.

**Όλοι στη συγκέντρωση διαμαρτυρίας στο Υπουργείο Περιβάλλοντος αύριο Τετάρτη 21 Ιουνίου 2017 και ώρα 7.00 μ.μ..**

**Προσυγκέντρωση στο Πάρκο Σχολής Χωροφυλακής επί της Λεωφόρου Μεσογείων.**

**Το Δ.Σ.**